Харэўскі: “Што тычыцца Нямігі, то, перадусім, – гэта разбор усяго, што было набудавана за апошнія 20 гадоў. Узнаўленьне прыроднага, гістарычнага ляндшафту, стварэньне паркавай зоны ад скрыжаваньня вуліцаў Мясьнікова і Няміга да набярэжнай Сьвіслачы. Верагодна – адкрыцьцё Нямігі, бо ў такім выпадку трымаць яе ў калектары асаблівага сэнсу няма. Дзеля гэтага трэба: разабраць паркінг, Дом мадэляў і колішні “Белпрампраект” архітэктара Шпігельмана 1972 году пабудовы. Пасьля таго, як гэтыя абсалютна чужыя, несумаштабныя аб’екты будуць разабраныя, мы ўсе ахнем – якая прыгожая Няміга! І абсалютна не ўяўляю, каб хто нават са звычайных людзей назваў бы гмах жылога дому на Нямізе прыгожым. Гэта таксама трэба прыбраць. У выніку – зьвяжуцца візуальныя повязі Ракаўскага прадмесьця, Верхняга гораду і Траецкага прадмесьця. У цэнтры гораду мы атрымаем вольную прастору, што, безумоўна, будзе куды больш каштоўна ў сацыяльным і экалягічным сэнсах. Гэта будзе выдатнае разьвязаньне існуючай праблемы”.